Športový šerm

Športový šerm je úpolový šport (tzn. zápolenie, pri ktorom súperi prekonávajú živú silu protivníka) sečnými alebo bodnými zbraňami; kedysi bol súčasťou vojenského výcviku.

Dejiny 
História šermu začína už v staroveku, v priebehu storočí s postupným technologickým pokrokom pri výrobe zbraní sa postupne z krátkych, ťažkých, prevažne sečných zbraní, vyvinuli zbrane bodné a ľahké. Moderný šerm sa vyvinul v románskych krajinách v 16. až 17. storočí.

V túto dobu vplyvom nástupu strelných zbraní sa zbroj začala obmedzovať a konštrukcia zbraní sa tomuto trendu prispôsobila. Prvou zbraňou zodpovedajúcou tejto modernejšej koncepcii bol rapír, ktorý bol využívaný predovšetkým tzv. španielskou školou v kombinácii s dýkou. Španielska škola šermu sa veľmi opierala o geometriu a pohyb v kruhoch a bola čoskoro nahradená talianskou školou a jej hlavnou súbojovou zbraňou – sečným aj bodným kordom. Od Talianov bol šerm prebratý v priebehu 16 – 17. storočia Francúzmi, ktorí vyvinuli novú zbraň a to krátky kordík s jeho cvičným ľahším variantom – fleretom. Škola vyvinutá Francúzmi sa časom stala hlavným teoretickým prístupom, ktorý prekonal všetky ostatné a stal sa základom pre moderný olympijský šerm.

Športový šerm

Zbrane a pravidlá 
V športovom šerme sa bojuje fleretom (), kordom (), čo sú bodné zbrane, a šabľou (), ktorá je zbraňou sečnou aj bodnou. Všetkými zbraňami dnes šermujú muži aj ženy, zásahy registruje elektrický prístroj. Platná zásahová plocha je pri flerete trup, pri korde celé telo a pri šabli časť tela od pása nahor (pozri obrázky). Fleretom a kordom môže šermiar súpera zasiahnuť len hrotom, pri šabli platia zásahy ako hrotom, tak celú čepeľou.

Súťaže v športovom šerme 
Súťaže sa organizujú pre jednotlivcov a štvorčlenné družstva. Každý zápas rozhoduje rozhodca, pri medzinárodnej účasti vydáva pokyny zásadne vo francúzštine.

Čistý čas boja je 3 minúty, ak šermiar docieli piatich zásahov rýchlejšie, je zápas ukončený. Ak skončí regulárny čas nerozhodne, rozhoduje prvý zásah počas 1 minúty predĺženia. Od druhého kola až do finále sa šermuje priamym vylučovacím spôsobom na 15 zásahov s časovým limitom 9 minút, rozdelených do 3 častí po 3 minútach s prestávkami po 1 minúte, prípadne s minútovou prestávkou po dosiahnutí ôsmich zásahov, ak dôjde k nim skôr, ako vyprší časový limit. Zápasí sa na planši o rozmeroch 1,5 – 2 x 14 metrov. Predpísané je špeciálne oblečenie s maskou (oblečenie je dnes najčastejšie z kevlarových vlákien – na medzinárodných súťažiach je povinné, maska ​​chrániaca hlavu je z kovového pletiva).

Šerm je tradičný olympijský šport, šerm kordom je súčasťou moderného päťboja​​. Šerm riadi Medzinárodná šermiarska federácia (FIE), založená roku 1913.

V Európe sú populárne tiež japonské bojové umenie kendó [japonsky cesta meča] (druh šermu, kde sa používa kontaktné cvičenie s bambusovými maketami mečov a tiež drevené alebo pravé meče na nekontaktné cvičenie) a iaidó (umenie meča, používajúce techniky rovno z tasenia). Kendó a iaidó sa vyvíjali v rámci výcviku samurajov.

Ďalšie formy šermu 
Okrem športového šermu možno všeobecne rozlíšiť ďalšie základné formy šermu:
 Šerm klasický (pomerne nové odvetvie), športový šerm podľa metodík 18. – 19. storočia, nacvičovanie ako športová disciplína dobovými zbraňami a v dobovej výstroji.
 tzv.  historický šerm (scénický, alebo bojový)
 Scénický – snažiaci sa v inscenovaných skečoch predviesť divákom dobové praktiky zápolenia zbraňami, a to od staroveku až do 19. storočia. Ide spravidla o vystúpenie viac čí menej profesionálnych skupín na hradoch, zámkoch a pod. V dobových kostýmoch a s napodobeninami dobových zbraní. Sem možno zaradiť aj predvádzanie šermiarskeho umenia v rámci inscenácií historických bitiek a šarvátok všetkého druhu.
 V poslednej dobe sa tiež stále viac dostáva do popredia šerm podľa starých európskych majstrov tzv. „nemeckej“ alebo „talianskej“ školy. Sú to techniky prevažne boja s tesákom a dlhým mečom, ale napr. v spisoch Paulusa Hectora Maira sa dajú nájsť aj postupy pre boj s kosou či kosákom.
Bojový – podobne ako športový šerm, kde dochádza s určitými pravidlami k súboji s historickými kópiami zbraní a brnení.
 Šerm divadelno-javiskový, ktorý je vyučovacím predmetom na školách dramatického umenia a tvorí súčasť divadelných a filmových inscenácií.
 Šerm ako bojová disciplína (podobne ako kendó, iaidó, karate a ďalšie bojové športy), nacvičovanie podľa historických šermiarskych manuálov a chápaný ako bojové umenie.

Referencie

Iné projekty

Externé odkazy 
 Slovenský šermiarsky zväz
 Fédération internationale d'Escrime - Medzinárodná šermiarska federácia (FIE)
 odborná kniha o šerme : BERTOLINI, B. / Trattato di contra-punta (v taliančine) – dostupné v Digitálnej knižnici UKB

 
Olympijské športy